Nuuskommentaar: Word deel van ‘totale aanslag’ teen grondgryp sonder vergoedingArgieffoto. Na berig word is tot Chinese beleggers nou kopsku om in Suid-Afrika te belê, en speel die regering se grondgrypplanne sonder vergoeding ’n belangrike rol om die land van sy beleggingsekuriteit te stroop. Trouens, die regering se hardkoppige volharding met die anarkaliptiese (anargie + apokalipties) planne, vuurwarm gestook deur die EFF en BLF, het ’n klimaat geskep waarin die doodnoodsaaklike totale aanslag hierteen nie meer kan sloer nie. In hierdie nuuskommentaar word na van die jongste boustene van die teenstrategie gekyk. Terwyl die regering vasbeslote is om deur te druk met die prosesse om sy selfvernietigende planne vir grondgryp sonder vergoeding, word belangrike planne aangekondig, soos die TLU SA se Rooivlae-projek, en wat kwalik as iets anders as die slagoffergemeenskappe se totale aanslag teen die regering se planne aangekondig. Maar daar word ook beroepe gedoen op diegene wat waarskynlik meen die regeringsplanne raak hulle nié, soos stadsjapies, om hulle van die teendeel te vergewis en betrokke te raak. Een manier waarop almal betrokke kan raak is deur bydraes te lewer aan die TLU SA se regsfonds wat veral gebruik sal word vir regsaksies. Die totale aanslag, soos uiteengesit deur die Ad hoc-groep vir die Beskerming van Eiendomsregte, maar sonder om die naam “totale aanslag” per se te gebruik, behels dat die komiteelede gesamentlik en afsonderlik die regering se planne beveg. Trouens, van die lede is reeds met aksies besig, soos om stemme in die buiteland daarteen dik te maak. Die Ad hoc-groep vir die Beskerming van Eiendomsregte* is ŉ informele groepering van organisasies wat sedert 2008 gereeld vergader om oor sake van gemeenskaplike belang te besin, en veral pogings tot onteiening van grond en ander eiendom teen te staan. Die Ad hoc-groep het op Vrydag 16 Augustus 2019 in Pretoria vergader, aldus ’n mediaverklaring van die groep wat ná die vergadering uitgereik is. Die groep se lede is voorheen aangegee as die Afrikanerbond, die Vryheidsfront Plus, die DA, Agri SA, die TLU SA, AfriForum, die ACDP, die ATKV, Regslui vir Afrikaans, die FW de Klerkstigting en die Gereformeerde Kerke van Suid-Afrika. Uit die jongste mediaverklaring, waar die dagbestuur wat die projekte sal aanpak gelys word, blyk dit dat verskeie ander instansies intussen hul gewig by die ad hoc-komitee moes inwerp. Hiervolgens is die nuwe landbou-organisasie, SAAI van dr. Theo de Jager, Sakeliga van SA en die SA Instituut vir Rassebetrekkinge nou nie net lede nie, maar deel van die dagbestuur. Die somtotaal bied nie net ’n ongelooflike bron van kennis en kundigheid nie, maar deur affiliasies toegang tot selfs nog sterker instansies. AfriForum en Sakeliga is byvoorbeeld albei lede van die Solidariteit Beweging, wat onder meer toegang bied tot Solidariteit se navorsingsinstituut, Akademia, se kundigheid, asook Maroela Media se mediakapasiteit. Intussen, ten spyte van omvattende regeringspropaganda vir grondgryp, stapel kritiek daarteen uit onder meer akademiese geledere op. Tydens ’n bespreking oor die verslag van die president se grondpaneel wat by die UV gehou is, het dr. Frikkie Maré van die UV se Departement Landbou-ekonomie onder meer gesê die beleidsonsekerheid wat die bespreking van die paneel se verslag tot gevolg het, verhinder beleggings. Daar is byvoorbeeld nou meer landbougrond in die mark as ooit tevore, maar niemand wil dit koop nie weens onsekerheid oor die eiendomsreg. Die Ad hoc-groep nooi alle organisasies en Suid-Afrikaners wat erns het oor die toekoms van ons land om deel te word van die breë burgerlike opposisie teen die destruktiewe ideologiese beleidsrigting van eiendomsregteskendings. Die basiese uitgangspunt van die Ad hoc-groep is dat eiendomsregte, binne die internasionaal gevestigde beginsels van menseregte, die basis van ekonomiese groei en vooruitgang is. Die Ad hoc-groep moedig alle Suid-Afrikaners aan om saam te werk met lidorganisasies van die Ad hoc-groep om die fondamente van ’n suksesvolle Suid-Afrikaanse toekoms te lê. Die TLU SA se Rooivlae-projek skakel pragtig hierby in. Die volledige mediaverklaring van die TLU SA waarin die Rooivlae-projek bekend gestel word, kan hier gelees word. Die TLU SA draai geen doekies om dat dit nie net boere is wat kan skade ly nie en sit dit soos volg uiteen: “Hoewel ons, as die landbougemeenskap, uiters bekommerd is oor die implikasie en gevolge van die voorstelle in die Grondpaneelverslag vir kommersiële landbou, is ons ook baie besorg oor die publiek se gebrek aan kennis hieroor,” sê mnr. Louis Meintjes, president van TLU SA. “Ons het die verslag deeglik bestudeer en dit is duidelik dat die voorstelle ook vir stedelinge, inderwaarheid enige grondeienaar, rooi vlae moet laat wapper.” Die belangrikste elemente waaroor alle grondeienaars bekommerd behoort te wees, sluit in: Die belangrikste punte van die lywige verslag is op TLU SA se webwerf beskikbaar. Dit is lank geen geheim meer dat die beoogde grondgryp die potensiaal inhou om die land se ekonomie te verwoes nie. Trouens, ekonome wys daarop dat die planne self, nog voor implementering, reeds skade aan die ekonomie aangerig het en duidelik in die ekonomiese syfers gereflekteer word. Trouens, dit blyk dat selfs Chinese beleggers kopsku is om in Suid-Afrika te belê, weens kommer oor die destabiliserende uitwerking van die grondgrypplanne op beleggingsekuriteit. Hef aan lê egter nog voor. Dit is daarom belangrik dat elke Suid-Afrikaner die jongste planne van instansies bestudeer en kyk waar hulle ’n bydrae kan lewer om grondgryp te diskrediteer soos dit hoort, maar ook alternatiewe as lewensvatbaar te ontwikkel en te bemark. Die volledige verklaring van die Ad Hoc Groep vir die Beskerming van Eiendomsregte kan hier gelees word.